作者:無名氏
標題:大石調・初生月兒
內容:初生月兒懸太虛，恰似嫦娥鬢上梳，冰輪未滿羨歎處。漫長吁，離恨苦，冷清清鳳只鸞孤。初生月兒一半彎，那一半團圓直恁難，雕鞍去後何日還？捱更闌，淹淚眼，虛簷外憑損闌干。初生月兒明處少，又被浮雲遮蔽了，香消燭滅人靜悄。夜迢迢，難睡著，窗兒外雨打芭蕉。初生月兒一似弓，夢裡相逢恩愛同，覺來時錦被一半空。去無蹤，難再逢，窗兒外燭影搖紅。